Vyfde natuurkrag straks gevind’n Spiraal-sterrestelsel. Sterrestelsels word “aan mekaar gehou” deurdat dit uit 85% donker materie bestaan wat die mensdom nog net onregstreeks kan waarneem (Foto: Pixabay, Wiki Images) Naas die vier bekende natuurkragte, gravitasie, elektro-magnetisme, swak en sterk kernkrag, meen wetenskaplikes hulle het nou moontlik ’n vyfde natuurkrag gevind wat met donker materie verbind kan wees. Donker materie maak ongeveer 85% van alle materie in die heelal uit, maar dit absorbeer of straal nie lig uit nie, en is daarom baie moeilik om op te spoor. Hongaarse navorsers het vroeg vanjaar ’n partikel, net 30 keer swaarder as ’n elektron, ontdek. Hulle kon egter nie ’n verband met ’n moontlike nuwe krag aantoon nie. Prof. Jonathan Feng en ŉ span wetenskaplikes van die Universiteit van Kalifornië, Irvine, het dit egter verder ondersoek en bevind dat die Hongare nie ’n sogenaamde donker foton ontdek het nie, maar eerder ’n protofobiese X-boson. Die bevindings is in die vakjoernaal, Physical Review Letters, gepubliseer. Dit is glo dié protofobiese X-boson wat dui op ŉ vyfde natuurkrag. Die bekende elektromagnetiese deeltjies leef op protone en elektrone, maar hierdie nuutgevonde deeltjie is in wisselwerking met slegs elektrone en neutrone. Prof. Matie Hoffman, verbonde aan die Universiteit van die Vrystaat se departement Fisika, het vroeër vandeesmaand gesê dit sal ’n ongelooflik belangrike ontdekking wees as dié bevinding oortuigend bevestig kan word. Bron: Space